  Туспуктэм: Наталия Сильвестрова Наталия Сильвестрова Удмурт кыллэн йӧскалык корпусэз кун регистрациез ортчиз. Сое визьбур асваньбуръя федерал службалэн (Роспатент) тодэтъёсъя базаезлэн реестраз 14-тӥ гудырикошконэ пыртӥзы. Со сярысь Россиысь тодосъя академилэн Урал ёзэтысьтыз Эскеронъёсъя удмурт федерал центрлэн персс-службаез ивортӥз. Удмурт кыллэн йӧскалык корпусэз – со удмурт кылын текстъёсъя радъям ивортодэтъя электрон сӧзнэт    Корпус пӧртэм луонлыкъёс сётэ: сайтэ пыртэм вань текстъёсъя нимысьтыз кыл формаосты но кылтэчетъёсты шедьтыны, кылрадъянъя кыл формаосты бырйыны, авторъёсъя, публиковать карем аръёсъя, подкорпусъёсъя утчаны, шедьтэм кыллэн кутӥськемезъя ивортодэтэз, кыллэсь морфологизэ  эскерыны но солэсь ӟуч кылэ берыктэмез учкыны.  Али туала литература кылъя корпус кылдыто, со сяна, удмурт кыл письменостьлэн памятникъёсын корпус бордын ужало. Азьланяз диалект, параллельной но мукет текстъёсын корпусъёс радъяны малпало. Та дыре корпуслэн быдӟалаез – 6,2 миллион котыр кыл кутон. Текстъёс сяна, корпусэ 2019-тӥ арын потэм ӟуч-удмурт но 2008-тӥ арын печатлам удмурт-ӟуч кыллюкамъёс пыртэмын. Соослы луыса кылэз ӟучысь удмуртэ, озьы ик удмуртысь ӟуче берыктын луэ.  Удмурт кылъя йӧскалык корпусэз Удмуртилэн кунлыкезлы 100 ар тырмонэз пусъёнлы элькун кивалтэт юрттэмен кылдытӥзы. Тегъёс: удмурткыл Тодос Удмуртия  